CELEX: 62010TN0112
Language: mt
Date: 2010-03-01 00:00:00
Title: Kawża T-112/10: Rikors ippreżentat fl- 1 ta’ Marzu 2010 — Prionics vs Il-Kummissjoni u EFSA

1.5.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 113/73
            
         Rikors ippreżentat fl-1 ta’ Marzu 2010 — Prionics vs Il-Kummissjoni u EFSA
   (Kawża T-112/10)
   2010/C 113/107
   Lingwa tal-kawża: il-Ġermaniż
   
      Partijiet
   
   
      Rikorrenti: Prionics AG (rappreżentanti: H. Janssen u M. Franz, avukati)
   
      Konvenuti: Il-Kummissjoni Ewropea u L-Awtorità Ewropea dwar is-Sigurtà fl-Ikel (EFSA)
   
      Talbiet tar-rikorrenti
   
   
               —
            
            
               tiddikjara null u bla effett is-“Scientific Opinion on Analytical sensitivity of approved TSE rapid tests” tal-EFSA u tal-Kummissjoni sa fejn din l-opinjoni ma tirrakkomdanax li fil-preżent, matul il-monitoraġġ tal-BSE, jintużaw tnejn mill-prodotti tar-rikorrenti, Prionicsâ-Check LIA u Prionicsâ-Check PrioSTRIP
            
         
               —
            
            
               tikkundanna lill-EFSA u lill-Kummissjoni għall-ispejjeż.
            
         
      Motivi u argumenti prinċipali
   
   Ir-rikorrenti tikkontesta l-opinjoni xjentifika tal-EFSA, tal-10 ta’ Diċembru 2009, dwar is-sensittività analitika tat-testijiet rapidi tal-Enċefalopatija Sponġiformi Trasmissibbli awtorizzati (iktar ’il quddiem l-“opinjoni tal-EFSA”). F’din l-opinjoni huwa rrakkomandat, inter alia, li tiġi evalwata mill-ġdid, billi jsiru l-esperimenti meħtieġa, is-sensittività analitika ta’ żewġ sistemi ta’ testijiet tar-rikorrenti fir-rigward tal-BSE (Prionics®-Check LIA u Prionics®-Check PrioSTRIP).
   Insostenn tar-rikors tagħha, ir-rikorrenti tinvoka erba’ motivi.
   Fl-ewwel motiv, ir-rikorrenti tallega ksur tal-prinċipju ta’ amministrazzjoni tajba peress li l-konvenuti bbażaw ir-rakkomandazzjoni tagħhom fl-opinjoni tal-EFSA fuq evalwazzjoni żbaljata tal-fatti u fuq informazzjoni kunfliġġenti.
   It-tieni motiv huwa bbażat fuq ksur tal-prinċipju li, fi proċedura li tista’ twassal għal miżura li tista’ tikkawża preġudizzju lill-persuna kkonċernata, id-difiża għandha dritt tinstema’. F’dan il-kuntest ir-rikorrenti tinvoka wkoll ksur tal-prinċipji ġenerali ta’ dritt ta’ trattament ugwali u tal-protezzjoni taċ-ċertezza legali peress li l-EFSA, bi ksur tar-regolamenti amministrattivi ppubblikati tagħha stess, ma rrispettatx id-dritt tar-rikorrenti li tinstema’ qabel il-pubblikazzjoni tal-opinjoni tal-EFSA.
   Fit-tielet motiv, ir-rikorrenti tallega ksur tal-prinċipji ġenerali ta’ dritt ta’ trattament ugwali u tal-protezzjoni taċ-ċertezza legali peress li, fl-opinjoni tagħha, l-EFSA kisret ir-regolamenti amministrattivi ppubblikati tagħha stess u ma pprovdiet l-ebda informazzjoni dwar ir-rimedji disponibbli kontra din l-opinjoni.
   Fl-aħħar nett, ir-rikorrenti tallega ksur tad-dritt fundamentali tal-libertà tagħha li twettaq attività ekonomika u tal-libertà ta’ intrapriża minħabba l-pubblikazzjoni tal-opinjoni tal-EFSA mingħajr ma tqieset il-ħsara konsegwenti għar-rikorrenti.